AfriForum wil hof toe om onteiening sonder vergoeding te verhoedFoto: Magda Ehlers/Pexels.com Die burgerregte-organisasie AfriForum het aan sy regspan opdrag gegee om voor te berei vir regsoptrede om die proses te stuit om artikel 25 van die Grondwet (die eiendomsregklousule) te verander om vir onteiening sonder vergoeding voorsiening te maak. Dit volg ná dit aan die lig gekom het dat die parlementêre komitee wat hiermee gemoeid is, bereid is om ’n verskeidenheid van prosedurele gebreke oor die hoof te sien om tot die gevolgtrekking te kom dat die Grondwet wel gewysig moet word. AfriForum het vroeër vanjaar sowel ’n memorandum as ’n petisie – wat standpunt teen onteiening sonder vergoeding ingeneem het en deur meer as 250 000 van AfriForum se lede en ondersteuners onderteken is – by die parlement ingedien. Die parlementêre komitee het dit egter duidelik gemaak dat hulle hierdie petisie en memorandum verwerp, asook die feit dat 65% van die skriftelike betoë oor die algemeen teen onteiening sonder vergoeding gekant is. Ernst Roets, adjunk- uitvoerende hoof van AfriForum, sê dat dit baie duidelik is dat die komitee ’n politieke doelwit het en bereid is om ooglopende prosedurele gebreke in die proses te ignoreer om sy mandaat uit te voer. AfriForum het in hierdie verband met ’n senior advokaat gekonsulteer, wat reeds besig is om op regsaksie voor te berei. Moloto Mothapo, woordvoerder van die parlement, het intussen gesê die parlement sal die aansoek teenstaan. ŉ Grondwetlike hersieningskomitee het op 15 November aanbeveel dat die betrokke artikel gewysig moet word om onteiening sonder vergoeding moontlik te maak. Dit het gevolg ná verskeie openbare verhore tussen 26 Junie en 4 Augustus. “Duisende Suid-Afrikaners het die verhore bygewoon en by die nasionale gesprek oor grond aangesluit,” het Mothapo in ŉ verklaring gesê. “Die komitee het ook werkswinkels en gesprekke by die parlement gehou.” Mothapo het gesê die komitee sal sy verslag aan die parlement voorhou en LP’s sal verder hieroor debatteer. Jackson Mthembu, hoofsweep van die ANC, het gesê hy ondersteun die parlement se besluit om AfriForum se aansoek teen te staan. Hy het gesê dié burgerregteorganisasie is daarop toegespits om die parlement te ontspoor in hul strewe om grond aan die mense terug te gee. “Die ANC ondersteun ten volle die parlement se besluit om senior regshulp in te roep om die interdik teen te staan. Ons is seker dat hierdie hofaansoek nie suksesvol sal wees nie.”